答梁子美召食
作者：呂陶
朝代：宋

paragraphs: 湘中佳山水，使指重他部。
高賢駐行節，儒雅飾治具。
雖云入郡廣，曾不假多慮。
一扇清微風，融和及生聚。
川原發陽和，草木均雨露。
疏網悉舉綱，和聲已載路。
時登華遠亭，每與勝景遇。
秀巖及南峻，碧江爭北注。
回環如戶庭，彷彿若繪素。
彌望快遐目，縱吟盡幽趣。
雍容接諸生，謙屈存異顧。
飲食出誠眷，上下捐禮數。
賤子慚不肖，萬里困飄寓。
屢嘗造賓除，幸此聽談緒。
斐然無所裁，安可繼大句。